Geliefde Stellenbosse aarbeiboer vermoorJeffrey Zetler (Foto: Facebook) ŉ Geliefde Stellenbosse aarbeiboer is die naweek op sy plaas in die omgewing van die Annandale-pad net buite dié dorp in die Wes-Kaap vermoor. Ineke van Huyssteen, ER24-woordvoerder, sê die boer is glo Saterdagmiddag op die toneel dood nadat hy verskeie kere met ŉ skerp voorwerp in die bors gesteek is. Sy kon nie die presiese gebeure rondom die voorval bevestig nie. “Met ER24-paramedici se aankoms by die toneel was daar reeds lede van ŉ veiligheidsmaatskappy wat kardiopulmonêre resussitasie (KPR) op die man uitgevoer het,” sê sy. Volgens Van Huyssteen het ER24-paramedici die KPR-pogings by veiligheidsbeamptes oorgeneem, maar kon nie daarin slaag om die man weer by te bring nie. Die 62-jarige boer is intussen deur talle op sosiale media as Jeffrey Zetler, eienaar van die Mooiberge-aarbeiplaas op Stellenbosch, geïdentifiseer. Zetler, wie se plaas aarbeie aan verskeie kettingwinkels verskaf het, het volgens naasbestaandes glo sowat 1 000 mense in diens geneem. Leon Zetler, ŉ naasbestaande, sê op die Facebook-groep South Africans in British Columbia: “Nóg ŉ boer in Suid-Afrika vermoor. Dié keer was dit my oom, Jeffrey Zetler, die eienaar van Mooiberge Farmstall in Stellenbosch. Jy sal nooit vergeet word nie. Rus in vrede.” Zetler se aarbeiplaas (Foto: Facebook) Kapt. FC van Wyk, woordvoerder van die polisie, het bevestig dat ŉ 62-jarige man Satermiddag in die Stellenbosch-omgewing vermoor is. Van Wyk sê die voorval word ondersoek. “ŉ Saak van moord is aangegee. Misdaadtoneelkenners is steeds op die toneel om dit vir enige leidrade te fynkam en speurders is steeds besig om verklarings van alle betrokkenes te verkry. Geen verdere inligting kan in dié stadium bekend gemaak word nie as gevolg van die sensitiwiteit van die saak.” Zetler word op sosiale media bestempel as ŉ geliefde boer van die omgewing wat altyd ŉ “vriendelike praatjie aangeknoop het”. Meer inligting was nie onmiddellik bekend nie.